Ο **Ναντό ντε Κολό** (*Nando de Colo*, γεννήθηκε 23 Ιουνίου 1987) είναι Γάλλος διεθνής καλαθοσφαιριστής, που αγωνίζεται στη θέση του πόιντ γκαρντ και σούτινγκ γκαρντ για την ομάδα της Βιλερμπάν. Είναι αργυρός Ολυμπιονίκης με την Γαλλία στη διοργάνωση του Τόκιο το 2021.

Πραγματοποίησε το επαγγελματικό του ξεκίνημα με την ομάδα της Σολέ Μπασκέτ με την οποία κατακτά τον πρώτο του τίτλο, το Σεμαίν ντεζ Ας του 2008, διοργάνωση της οποίας αναδείχθηκε και πολυτιμότερος παίκτης. Κατέκτησε την ίδια σεζόν τον τίτλο του Γάλλου MVP στη σεζόν 2007-08 της Pro A. Επιλεγμένος στην 53η θέση του ντραφτ του 2009 από τους Σαν Αντόνιο Σπερς, παρ'όλα αυτά θα μετακομίσει στο Πρωτάθλημα Ισπανίας για να αγωνιστεί με την ομάδα της Βαλένθια. Εκεί, θα κατακτήσει τον πρώτο του ευρωπαϊκό τίτλο, το ULEB Eurocup του 2010. Το 2012 θα μετακομίσει στο NBA για τους Σαν Αντόνιο Σπερς και το 2014 θα πάρει μεταγραφή για τους Τορόντο Ράπτορς. Για πέντε χρόνια (2014-19), αγωνίστηκε με τη φανέλα της ΤΣΣΚΑ Μόσχας, πραγματοποιώντας εξαιρετικές εμφανίσεις, βγαίνοντας MVP και πρώτος σκόρερ της Ευρωλίγκα το 2016, το τρόπαιο της οποίας κατέκτησε το 2016 και το 2019. Από το Φεβρουάριο του 2023 είναι πρώτος σκόρερ όλων των εποχών των Ευρωπαϊκών Κυπέλλων ξεπερνώντας το Νίκο Γκάλη.

Σταδιοδρομία
------------

### Ξεκινήματα και Σολέ

Ο Ντε Κολό ξεκίνησε το μπάσκετ σε νεαρή ηλικία, αρχικά αγωνιζόμενος σε ομάδες της περιοχής του (Αράς, Λανς και Λιεβάν) πριν καταλήξει στις ακαδημίες της Σολέ σε ηλικία 15 ετών. Τελικά είναι ο Τούρκος Ερμάν Κουντέρ, που θα διαδεχτεί τον Ρουντί Νελόμ στην τεχνική ηγεσία, που θα τον ενσωματώσει στην πρώτη ομάδα, αρχικά υπό δοκιμή και στη συνέχεια με την υπογραφή του πρώτου του επαγγελματικού συμβολαίου. Τελικά, θα αγωνιστεί σε 28 αγώνες στη διάρκεια της σεζόν 2006-07 με έναν αγωνιστικό χρόνο 24 λεπτών, χρόνο που εκμεταλλεύεται για να πετύχει κατά μέσο όρο 8.04 πόντους, 2.64 ριμπάουντ και 2.07 τελικές πάσες. Τον Ιούλιο, επιβεβαιώνει την πρόοδό του εντός της Εθνικής Γαλλίας U-20. Η Γαλλία τερματίζει στην ένατη θέση του Ευρωπαϊκού Πρωταθλήματος, ενώ ο παίκτης αναδεικνύεται πρώτος σκόρερ της γαλλικής ομάδας με 17.9 πόντους κατά μ.ο. στατιστικό στο οποίο έρχονται να προστεθούν 4.0 ριμπάουντ και 3.4 πάσες.

Στη διάρκεια της σεζόν 2007-08 της Pro A, ο Κουντέρ εμπιστεύεται την άμυνα της ομάδας, το πόστο του πλέι-μέικερ και αυτό του πόιντ-γκαρντ, σε δύο νεαρούς Γάλλους, τους Στεντ Τσικαμπού και Ναντό ντε Κολό. Αυτός καταφέρνει σε πρώτη φάση να κατακτήσει τον τίτλο του *MVP* του *All-Star Game* του 2007 στην Pro A. Τον Φεβρουάριο, τα στατιστικά του στη διάρκεια της Σεμαίν ντεζ Ας του 2008, 18 πόντοι στον προημιτελικό, 22 στον ημιτελικό απέναντι στην ΑΣΒΕΛ Λιόν-Βιλερμπάν και κυρίως οι 17 πόντοι, τα 12 ριμπάουντ και οι 6 πάσες στον τελικό απέναντι στη Βισύ, του αποφέρουν τον τίτλο του *MVP* της διοργάνωσης, την οποία κατέκτησε η Σολέ με σκορ 67-40. Τον Μάρτιο του 2008, συμμετέχει στο *All-Star Game* του EuroCup, σημειώνοντας 24 πόντους και μετρώντας 5 ριμπάουντ, 3 ασίστ και ένα κλέψιμο σε 30 αγωνιστικά λεπτά. Με στατιστικά κατά μ.ο. 15.09 πόντους, 3.2 ριμπάουντ και 3.66 πάσες ανά αγώνα για 29 λεπτά αγωνιστικού χρόνου, ψηφίζεται, στις 17 Μαΐου, Γάλλος *MVP* της σεζόν της Pro A όπως και «ο παίκτης με τη μεγαλύτερη πρόοδο στη διάρκεια της χρονιάς». Στη διάρκεια των δύο αγώνων πλέι-οφ όπου τέθηκαν αντιμέτωπες η Σολέ και η Λε Μαν, τα στατιστικά του ήταν 12,5 πόντοι, 3,5 ριμπάουντ και 2 πάσες κατά μ.ο. ανά αγώνα. Η Σολέ τελικά ηττήθηκε με 62-82 στον πρώτο αγώνα, και στη συνέχεια με 65-74 στον δεύτερο. Στη διάρκεια της ίδιας σεζόν, η Σολέ θα αγωνιστεί και σε δεύτερο τελικό, αυτόν του Κυπέλλου Γαλλίας. Στη διάρκεια αυτού, η ΑΣΒΕΛ νίκησε με σκορ 86-76, σε έναν αγώνα όπου ο Ντε Κολό σημείωσε 23 πόντους αλλά αποβλήθηκε ένα λεπτό πριν από τη λήξη της αναμέτρησης με δύο απανωτά φάουλ πάνω στον παίκτη της Βιλερμπάν Λοράν Φουαρέ.

Ο νέος ομοσπονδιακός τεχνικός της Γαλλίας, Μισέλ Γκομέζ, που ήταν ήδη προπονητής στην Εθνική Γαλλίας U-20 την προηγούμενη χρονιά, τον επιλέγει για την προκριματική φάση βγαίνοντας MVP του Final four του Ευρωμπάσκετ του 2009. Αυτή η προετοιμασία ξεκινά με την απουσία των *NBAers* της γαλλικής ομάδας. Ο Ντε Κολό σημειώνει την πρώτη του διεθνή συμμετοχή με τη Γαλλία στις 31 Ιουλίου 2008 στο Μπόρμιο της Ιταλίας, απέναντι στο Ισραήλ, αναμέτρηση όπου σημειώνει 7 πόντους σε 24 λεπτά συμμετοχής σε μια ήττα της Γαλλίας με 67-84. Η πρώτη του διοργάνωση με τους *Bleus* κρίνεται επιτυχημένη σε ατομικό επίπεδο, ακόμα κι αν η Γαλλία δεν παίρνει την απευθείας πρόκριση για το Ευρωμπάσκετ του 2009. Στις 15 αναμετρήσεις όπου αγωνίζεται, τελειώνει έξι φορές πρώτος σκόρερ των *Bleus*, με πιο αποδοτική τη δεύτερη συμμετοχή του, απέναντι στο Βέλγιο, όπου σημειώνει 28 πόντους με ποσοστό 9/9 σουτ (4/4 τρίποντα) σε 27 λεπτά αγωνιστικής παρουσίας.

Η επόμενη σεζόν αποδεικνύεται πιο δύσκολη. Έχει πλέον γίνει ο στόχος των αντίπαλων αμυνών. Ταυτόχρονα θα παραμείνει εκτός παρκέ για τρεις βδομάδες εξαιτίας ενός σπασίματος στη μύτη στη διάρκεια ενός προημιτελικού του EuroChallenge απέναντι στην BK Κίεβο. Πραγματοποιεί την επιστροφή του με την ευκαιρία του *Final Four* της ίδιας αυτής διοργάνωσης που λαμβάνει χώρα στην Μπολόνια. Μετά τον αποκλεισμό της ρωσικής Τρίουμφ Λιούμπερτσι με σκορ 81-78, η Σολέ αντιμετωπίζει τη Βίρτους Μπολόνια. Στη διάρκεια αυτής της αναμέτρησης, που τελικά χάνει με 77-75, ο Ναντό ντε Κολό σημειώνει 24 πόντους, παίρνει 4 ριμπάουντ και πραγματοποιεί δύο κλεψίματα στο τέλος του αγώνα που δίνουν τη δυνατότητα στην ομάδα του να πλησιάσει στο σκορ τους Ιταλούς. Ο Ντε Κολό παρ'όλα αυτά αστοχεί στο τελευταίο σουτ (που ενδεχομένως να οδηγούσε στην παράταση).

Λίγο πριν από το NBA draft 2009, υπογράφει διετές συμβόλαιο συνεργασίας με την ισπανική Βαλένθια Μπάσκετ Κλαμπ, που αγωνίζεται στην Liga ACB. Παρόλα αυτά το συμβόλαιο αυτό περιλαμβάνει μια ρήτρα αποδέσμευσης στην περίπτωση που ενδιαφερθεί για την απόκτηση του παίκτη ομάδα από το NBA. Στη συνέχεια θα επιλεγεί στην 53η θέση του ντραφτ του 2009 του NBA από τους Σαν Αντόνιο Σπερς. Καθώς ο παίκτης δεν μπορεί να υπογράψει σταθερό συμβόλαιο λόγω του ότι επιλέχτηκε στον δεύτερο γύρο, αποφασίζει να συνεχίσει την καριέρα του στην Ευρώπη, με τους *Spurs* να έχουν την ίδια γνώμη πιστεύοντας πως ο Ντε Κολό χρειάζεται περαιτέρω εμπειρία. Το τεχνικό επιτελείο της Εθνικής Γαλλίας φοβήθηκε τότε πως ο Ντε Κολό θα ήταν απών το καλοκαίρι του 2009 για να συμμετάσχει σε *summer leagues* με τους *Spurs*, αλλά ο Ντε Κολό θα καθησυχάσει τελικά τους Γάλλους φιλάθλους δηλώνοντας "πιστός" στην Εθνική Γαλλίας.

Η δεύτερη εκστρατεία του με τους *Μπλε* ξεκινά στα προκριματικά του Ευρωμπάσκετ του 2009. Ο Ντε Κολό θα επιβεβαιώσει τότε τον ρόλο του ως έκτος παίκτης της ομάδας. Θα πετύχει μεταξύ άλλων το νικητήριο καλάθι που θα δώσει στη Γαλλία τη νίκη απέναντι στην Ουγγαρία σε φιλικό αγώνα προετοιμασίας που θα λάβει χώρα στο Σταντ Πιέρ-ντε-Κουμπερτέν. Στη φάση των ομίλων απέναντι στην Ιταλία και τη Φινλανδία, σημειώνει κατά μ.ο. 9.0 πόντους ανά αγώνα με ποσοστό 54% ευστοχίας στα σουτ (50% στα τρίποντα), 1.5 ριμπάουντ, 1.5 ασίστ. Τελειώνει επίσης πρώτος σκόρερ της Γαλλίας στον τελευταίο αγώνα της Γαλλίας όπου ηττήθηκε από τη Φινλανδία, σημειώνοντας 18 πόντους. Η Γαλλία καταφέρνει να πάρει την πρόκριση αποκλείοντας το Βέλγιο στους αγώνες μπαράζ μεταξύ των δύο ομάδων. Στη διάρκεια του Ευρωμπάσκετ, η Γαλλία περνά τους δύο πρώτους γύρους της διοργάνωσης ούσα αήττητη, με μια νίκη μεταξύ άλλων στον τελευταίο αγώνα του δεύτερου γύρου απέναντι στους Έλληνες με ένα τελευταίο καλάθι του Ντε Κολό. Παρόλα αυτά, αυτή η νίκη υποχρεώνει τους Γάλλους να αντιμετωπίσουν την Ισπανία στα προημιτελικά, με τους Ίβηρες να έχουν αντιμετωπίσει δυσκολίες στο ξεκίνημα της διοργάνωσης λόγω της απουσίας εξαιτίας τραυματισμού του Πάου Γκασόλ. Η Ισπανία θα κερδίσει τον αγώνα με 86-66, ενώ αργότερα θα κατακτήσει και την πρώτη θέση της διοργάνωσης. Οι Γάλλοι στη συνέχεια κερδίζουν τους δύο τελευταίους τους αγώνες, τερματίζοντας έτσι στην 5η θέση της διοργάνωσης. Ο Ντε Κολό τελειώνει τη διοργάνωση με μ.ο. 7.3 πόντους, 1.9 ριμπάουντ και 1.2 πάσες σε 16.3 αγωνιστικά λεπτά κατά μέσο όρο ανά αγώνα. Η καλύτερη του εμφάνιση θα είναι οι 15 πόντοι του στον τελευταίο αγώνα της Γαλλίας με αντίπαλο την Κροατία.

### Βαλένθια

Ο νέος του προπονητής Νέβεν Σπάχια αποφασίζει να βάλει τον Ντε Κολό να αγωνίζεται στη θέση του πλέι-μέικερ. Βρίσκει σε σύντομο χρονικό διάστημα τα πατήματά του σε αυτή τη νέα θέση και γίνεται ένας πολύτιμος βασικός παίκτης της ισπανικής ομάδας. Τον Φεβρουάριο, κατακτά τον τίτλο του *MVP* της 21ης αγωνιστικής της Liga ACB. Στη διάρκεια αυτής της αναμέτρησης, μιας νίκης με 87-67 επί της Γρανάδα, σημειώνει 29 πόντους με 11 στα 14 σουτ εύστοχα, 3 στα 4 τρίποντα, 4 στις 4 ελεύθερες βολές, 3 ριμπάουντ, 5 ασίστ και 3 κλεψίματα σε 29 αγωνιστικά λεπτά.

Σε ευρωπαϊκό επίπεδο πραγματοποιεί μια εξαιρετική χρονιά. Ψηφίζεται ως ο καλύτερος πλέι-μέικερ του ULEB Eurocup για τη σεζόν 2009-2010, διοργάνωση που θα κερδίσει με την ομάδα του παρά έναν τραυματισμό που υπέστη λίγο πριν από το *Final Four* της Βιτόρια. Στη διάρκεια του νικητήριου τελικού απέναντι στην Άλμπα Βερολίνου με σκορ 67-44, πετυχαίνει 7 πόντους σε 25 λεπτά αγωνιστικής παρουσίας με, επίσης 5 ριμπάουντ και 2 πάσες. Η ομάδα της Βαλένθια τερματίζει τελικά στην τέταρτη θέση της κανονικής περιόδου της Liga ACB. Στα προημιτελικά, η ομάδα αποκλείεται σε διπλές αναμετρήσεις από την Ουνικάχα Μάλαγα, αφού ηττήθηκε με 82-83 στη Βαλένθια και 76-85 στη Μάλαγα. Στη διάρκεια αυτών των αναμετρήσεων, ο Ντε Κολό πετυχαίνει 11 πόντους, ένα ριμπάουντ και μία πάσα σε 29.2 αγωνιστικά λεπτά παρουσίας και 2 πόντους, 2 ριμπάουντ και μία πάσα σε 10.2 λεπτά. Για την πρώτη του σεζόν στην ισπανική λίγκα, ο Ναντό ντε Κολό ψηφίζεται στην τέταρτη θέση στη κατάταξη των καλύτερων πλέι-μέικερ του πρωταθλήματος, πίσω από τους Ρίκι Ρούμπιο, Σέρχιο Γιούλ και Πάμπλο Πριτζιόνι. Αυτή η κατάταξη φτιάχτηκε από την ψήφο προπονητών, παικτών και φιλάθλων.

Ο ντε Κολό στην ΤΣΣΚΑ Μόσχας
Το αγωνιστικό προφίλ του Ναντό ντε Κολό, που τον καθιστούσε ικανό να αγωνιστεί στις δύο θέσεις της άμυνας, πόιντ γκαρντ και σούτινγκ γκαρντ, παρουσιάζει ιδιαίτερο ενδιαφέρον για τον ομοσπονδιακό τεχνικό της Γαλλίας Βενσάν Κολέ, στη διάρκεια της αγωνιστικής περιόδου του 2010. Πράγματι, η ομάδα της Γαλλίας θα χάσει τον Τόνι Πάρκερ που αποφάσισε μετά από συνεχόμενα καλοκαίρια προετοιμασίας με τους *Μπλε* να μην συμμετάσχει στην προετοιμασία. Ο ομοσπονδιακός τεχνικός αναγκάζεται επίσης να αντιμετωπίσει τις απουσίες των Ροντρίγκ Μπομπουά και Αντουάν Ντιό οι οποίοι θα αγωνίζονταν στη θέση του γκαρντ. Το ξεκίνημα της προετοιμασίας βρίσκει τους *Μπλε* να ηττώνται τρεις φορές επί αμερικάνικου εδάφους, εκ των οποίων τη μία στο ιστορικό Madison Square Garden απέναντι στην "Dream Team". Στη διάρκεια του Παγκοσμίου Πρωταθλήματος Μπάσκετ του 2010 το οποίο έλαβε χώρα στην Τουρκία, ο Ναντό ντε Κολό αγωνίζεται κατά μέσο όρο 22.5 λεπτά ανά αγώνα, χρόνο που εκμεταλλεύεται για να πετύχει 8.8 πόντους, να πάρει 1.8 ριμπάουντ, να μοιράσει 2.2 πάσες πραγματοποιώντας 0.8 κλεψίματα. Στη διάρκεια του προημιτελικού αγώνα ανάμεσα στη Γαλλία και τη διοργανώτρια χώρα, την Τουρκία, αγώνα τον οποίο οι "Τρικολόρ" έχασαν με 95-77, ο Ντε Κολό σημειώνει 15 πόντους, παίρνει 3 ριμπάουντ, πετυχαίνει 1 πάσα αλλά κάνει 4 λάθη σε 24 λεπτά.

### Σαν Αντόνιο Σπερς

Στις 10 Ιουλίου του 2012, ο Ντε Κολό ανακοίνωσε ότι δεν θα υπογράψει εκ νέου με τη Βαλένθια, προκειμένου να παίξει στο ΝΒΑ. Στις 13 Ιουλίου του 2012, υπέγραψε μια συμφωνία δύο ετών με τους Σαν Αντόνιο Σπερς. Κατά τη διάρκεια της πρώτης και δεύτερης σεζόν, έπαιξε με την Austin Toros του NBA D-League. Ο ντε Κολό έφτασε το 2013 στους τελικούς του NBA με τους Σπερς, αλλά η ομάδα έχασε από τους Μαϊάμι Χιτ σε επτά παιχνίδια.

### Τορόντο Ράπτορς

Στις 20 Φεβρουαρίου 2014, ο Ντε Κολό έγινε ανταλλαγή στην ομάδα των Τορόντο Ράπτορς με τον Austin Daye να πηγαίνει στους Σπερς.

### ΤΣΣΚΑ Μόσχας

Στις 9 Ιουλίου 2014, ο Ντε Κολό υπέγραψε συμφωνία δύο ετών (με το τρίτο έτος να είναι προαιρετικό) με τη ρωσική ομάδα ΤΣΣΚΑ Μόσχας της VTB Λίγκα. Τον Μάιο του 2015, είχε επιλεγεί για τη δεύτερη καλύτερη ομάδα της Ευρωλίγκα, για τις επιδόσεις του κατά τη διάρκεια της σεζόν. Τη σεζόν 2014-15, η ΤΣΣΚΑ Μόσχας κατάφερε να φτάσει στο Final Four της Ευρωλίγκα, για τέταρτη συνεχόμενη σεζόν, μετά τη νίκη έναντι του Παναθηναϊκού για δεύτερη συνεχόμενη σεζόν στην Ευρωλίγκα στη σειρά των προημιτελικών πλέι-οφ, με νίκη 3-1 στη σειρά. Ωστόσο, στον ημιτελικό του Final Four, παρά το γεγονός ότι ήταν απόλυτο φαβορί για να προκριθούν στον τελικό, η ΤΣΣΚΑ για άλλη μια φορά έχασε από τον Ολυμπιακό. Η ΤΣΣΚΑ Μόσχας κέρδισε τελικά την τρίτη θέση, μετά τη νίκη έναντι της Φενέρμπαχτσε, με σκορ 86-80. Στη δεύτερη σεζόν στην Ευρωλίγκα, ο Ντε Κολό είχε κατά μέσο όρο 14.4 πόντους, 3.2 ριμπάουντ και 3.1 ασίστ. Στις 21 Μαΐου 2015, ο Ντε Κολό κέρδισε το βραβείο VTB Λίγκα MVP. Η ΤΣΣΚΑ Μόσχας τελείωσε τη σεζόν με την κατάκτηση του πρωταθλήματος VTB United League. Στις 3 Μαΐου 2016 ο Ντε Κολό τιμήθηκε με το βραβείο Alphonso Ford, ένα ετήσιο βραβείο που δίνεται στον πρώτο σκόρερ της Ευρωλίγκα. Εννέα ημέρες αργότερα, βγήκε MVP της Ευρωλίγκα. Στις 15 Μαΐου, η ΤΣΣΚΑ κέρδισε τον τίτλο της Ευρωλίγκα και ο Ντε Κολό βγήκε MVP του Φάιναλ Φορ.

Στις 15 Ιουνίου το 2016, ο Ντε Κολό υπέγραψε νέο τριετές συμβόλαιο με την ΤΣΣΚΑ. Το 2017 έφτασε μέχρι το Final 4 της Ευρωλίγκα κατακτώντας όμως την τρίτη θέση. Ο ίδιος όμως μπήκε στην καλύτερη ομάδα της χρονιάς. Επίσης κατέκτησε με την ΤΣΣΚΑ τον τίτλο της VTB με τον ίδιο να βγαίνει MVP των play off της διοργάνωσης. Το 2018 κατέκτησε για τέταρτη φορά την VTB Λίγκα, βγαίνοντας MVP της Λίγκας για τρίτη φορά. Το 2019 κατέκτησε για δεύτερη φορά την Ευρωλίγκα, ενώ ήταν μέλος της δεύτερης καλύτερης πεντάδας της διοργάνωσης. Επίσης έγινε ο δεύτερος σκόρερ στην ιστορία των Final Four. Κατέκτησε και την πέμπτη VTB Λίγκα της καριέρας του νικώντας στους τελικούς τη Χίμκι με 3-0. Στις 18 Ιουνίου 2019, ανακοινώθηκε το τέλος της συνεργασίας του ντε Κολό με την ΤΣΣΚΑ Μόσχας, μετά από πέντε επιτυχημένα χρόνια. Η ομάδα αποχαιρέτησε τον Γάλλο ο οποίος συνολικά σε σε 296 παιχνίδια σημείωσε κατά μέσο όρο 16.4 πόντους, 2.9 ριμπάουντ, 3.9 ασίστ και 1.2 κλεψίματα σε 24.3 λεπτά συμμετοχής*.* Στις 13 Αυγούστου 2020, ανακοινώθηκε από την Ευρωλίγκα ότι αποτελεί μέλος της κορυφαίας δεκάδας (ομάδας) της ΤΣΣΚΑ Μόσχας στη δεκαετία 2010-2020, όντας δεύτερος σε ψήφους του κοινού με ποσοστό 87.32%.

### Φενέρμπαχτσε

Στις 6 Ιουλίου 2019, ανακοινώθηκε από τη Φενέρμπαχτσε με συμβόλαιο διάρκειας 2+1 ετών. Στις 15 Νοεμβρίου 2019, ανακοινώθηκε η υποψηφιότητά του για την καλύτερη ομάδα της δεκαετίας 2010-2020 στην Ευρωλίγκα. Στις 16 Φεβρουαρίου 2020, κατέκτησε το πρώτο κύπελλο Τουρκίας στην καριέρα του νικώντας την Νταρουσάφακα 74-71, με τον ίδιο να πετυχαίνει 15 πόντους, 3 ριμπάουντ και 2 ασίστ. Στις 14 Απριλίου 2020, ανακοινώθηκε ότι αποτελεί μέρος της καλύτερης ομάδας της Ευρωλίγκα για τη δεκαετία 2010-2020. Στις 8 Απριλίου 2021, έγινε ο τρίτος παίκτης στην ιστορία της Ευρωλίγκα που έσπασε το φράγμα των 3.500 πόντων. Για τις εμφανίσεις του τη σεζόν 2020-21 (τέταρτος στην Ευρωλίγκα στην αξιολόγηση με 18.8 ανά παιχνίδι, έκτος στο σκοράρισμα με 15.8 πόντους και πέμπτος στα κλεψίματα με 1.4), βγήκε μέλος της δεύτερης καλύτερης ομάδας της χρονιάς. Στις 23 Ιουνίου, ανανέωσε το συμβόλαιό του με τη Φενέρ, για ακόμα ένα χρόνο (μέχρι το 2022). Στις 2 Δεκεμβρίου 2021, κόντρα στη Μονακό, έγινε ο κορυφαίος παίκτης στην ιστορία της Ευρωλίγκα όσον αφορά τη συνολική αξιολόγηση με 4.184 βαθμούς, ξεπερνώντας τον Βασίλη Σπανούλη, έχοντας 121 παιχνίδια λιγότερα. Ο Ντε Κολό έφτασε αυτό το νούμερο σε 237 αγώνες (μ.ο 17.6 βαθμούς). Τη σεζόν 2021-22 στην Ευρωλίγκα μέτρησε σε 21 αγώνες 11.9 πόντους, 2.2 ριμπάουντ, 3.8 ασίστ και 14.1 ανά αγώνα κατά μέσο όρο. Στις 13 Ιουνίου 2022, κατέκτησε το Πρωτάθλημα Τουρκίας, αφού η Φενέρ κέρδισε την Εφές στη σειρά των τελικών με 3-1.

### Βιλερμπάν

Στις 30 Ιουνίου 2022, ανακοινώθηκε η συμφωνία του με την ομάδα του Τόνι Πάρκερ, Βιλερμπάν, μέχρι το καλοκαίρι του 2024. Στις 15 Δεκεμβρίου 2022, έγινε ο τρίτος παίκτης στην ιστορία της Ευρωλίγκα που ξεπέρασε τους 4.000 πόντους. Στις 3 Φεβρουαρίου 2023 κόντρα στην Μπολόνια σκόραρε τον 4906ο πόντο της καριέρας του συνολικά σε όλα τα ευρωπαϊκά κύπελλα που έχει αγωνιστεί (Ευρωλίγκα και Γιούροκαπ). Αυτός ο αριθμός τον έφερε στην πρώτη θέση των σκόρερ όλων των ευρωπαϊκών κυπέλλων, ξεπερνώντας τον Νίκο Γκάλη. Στις 19 Φεβρουαρίου 2023, κατέκτησε το Λιγκ Καπ Γαλλίας, αφού η Βιλερμπάν νίκησε στον τελικό το Μπουρζ με 83-74, με τον ίδιο να έχει 20 πόντους (4/5 δίποντα, 4/5 τρίποντα) 4 ριμπάουντ, 3 ασίστ και να αναδεικνύεται MVP και πρώτος σκόρερ του τελικού. Στις 9 Μαρτίου 2023 κόντρα στην Ζάλγκιρις Κάουνας, προσπέρασε τον Χουάν Κάρλος Ναβάρο στη δεύτερη θέση της λίστας των κορυφαίων σκόρερ όλων των εποχών στην ιστορία της Ευρωλίγκα, αφού ξεπέρασε τους 4.153 πόντους. Στις 4 Απριλίου 2024 κόντρα στην Βαλένθια, πέτυχε συνολικά 19 πόντους και βρέθηκε ξανά στη δεύτερη θέση των σκόρερ της Ευρωλίγκα, αφού ξεπέρασε τον Βασίλη Σπανούλη, έχοντας 65 αγώνες λιγότερους στην διοργάνωση.

Τίτλοι-Διακρίσεις
-----------------

### Ομαδικοί

#### Σολέ Μπασκέτ

* Λιγκ Καπ Γαλλίας: (2008)

#### Βαλένθια

* Γιούροκαπ: (2010)

#### ΤΣΣΚΑ Μόσχας

* 5x Πρωταθλητής VTB Λίγκα: (2015, 2016, 2017, 2018, 2019)
* 2x Ευρωλίγκα: (2016, 2019)

#### Φενέρμπαχτσε

* Πρωτάθλημα Τουρκίας: (2022)
* Κύπελλο Τουρκίας: (2020)

#### Βιλερμπάν

* Λιγκ Καπ Γαλλίας: (2023)

### Ατομικοί

* MVP στην Ευρωλίγκα: (2016)
* MVP φάιναλ φορ στην Ευρωλίγκα: (2016)
* Πρώτος σκόρερ στην Ευρωλίγκα: (2016)
* 3x Καλύτερη πεντάδα της Ευρωλίγκα: (2016, 2017, 2018)
* 3x Καλύτερη δεύτερη πεντάδα της Ευρωλίγκα: (2015, 2019, 2021)
* 3x MVP του μήνα στην Ευρωλίγκα: (Ιανουάριος 2015, Φεβρουάριος 2016, Ιανουάριος 2018)
* 16x MVP της αγωνιστικής στην Ευρωλίγκα
* Καλύτερη ομάδα παικτών στη δεκαετία 2010-2020 στην Ευρωλίγκα: (2020)
* Πρώτος συνολικά στην αξιολόγηση (PIR) στην Ευρωλίγκα
* 2x Γαλλικό All Star Game: (2007, 2008)
* MVP Γαλλικού All Star Game: (2007)
* MVP Πρωταθλήματος Γαλλίας: (2008)
* Πιο βελτιωμένος παίκτης Πρωταθλήματος Γαλλίας: (2008)
* 2x MVP Λιγκ Καπ Γαλλίας: (2008, 2023)
* Καλύτερη Πεντάδα στο Γιούροκαπ: (2010)
* 3x MVP VTB Λίγκα: (2015, 2016, 2018)
* MVP VTB Λίγκα στα play off: (2017)
* 3x All Star Game VTB Λίγκα: (2017, 2018, 2019)
* Hall of Fame της VTB Λίγκα: (2021)
* Καλύτερος Ευρωπαίος παίκτης: (2016)
* Πρώτος σκόρερ στην ιστορία των ευρωπαϊκών κυπέλλων

### Εθνική Ομάδα

* Ασημένιο μετάλλιο στο Ευρωμπάσκετ 2011
* Χρυσό μετάλλιο στο Ευρωμπάσκετ 2013
* Χάλκινο μετάλλιο στο Ευρωμπάσκετ 2015
* Χάλκινο μετάλλιο στο Παγκόσμιο Κύπελλο 2019
* Ασημένιο μετάλλιο στους Ολυμπιακούς Αγώνες 2020

Παραπομπές
----------

1. ↑  «Euroleague: Ο Νάντο ντε Κολό «εκθρόνισε» τον Νίκο Γκάλη – Έγινε ο πρώτος σκόρερ στην ιστορία των Ευρωπαϊκών Κυπέλλων». Ανακτήθηκε στις 15 Φεβρουαρίου 2023.
2. ↑  Ruddy Nelhomme élu entraîneur de l'année en ProA[*νεκρός σύνδεσμος*], www.pb86.fr, 3 mai 2010
3. ↑  Euro 20 ans et moins: la France 9e, Basket News n°352 du 19 juillet 2007
4. 1 2  Basket - Pro A - Le titre de MVP pour De Colo[*νεκρός σύνδεσμος*], L'Équipe, 17 mai 2008.
5. ↑  Semaine des As 2008, www.lnb.fr, 8 mai 2010
6. ↑  (Γαλλικά) De Colo brille avec les étoiles Αρχειοθετήθηκε 2008-04-30 στο Wayback Machine. basketfrance.com, 26 mars 2008.
7. ↑  L’ASVEL étouffe Cholet, www.eurosport.fr, 17 mai 2008
8. ↑  Οι Μπορίς Ντιό και Τόνι Πάρκερ, πάντα παρόντες στις διεθνείς υποχρεώσεις των "Μπλε", μένουν εκτός μάχης λόγω κόπωσης. Ο Μικαέλ Ζελαμπάλ υπέστη ρίξη χιαστών συνδέσμων στο δεξί του γόνατο τον Απρίλιο του 2008. Ο Μικαέλ Πιετρούς, από την πλευρά του, αποφάσισε να μην συμμετάσχει στα προκριματικά. Οι Ροννί Τουριάφ και Γιακουμπά Ντιαβαρά βρίσκονταν σε διαπραγματεύσεις για ένα νέο συμβόλαιο στο NBA.
9. ↑  (Αγγλικά) Cholet Basket 75-77 Virtus Bolognafiere, www.fibaeurope.com, 8 mai 2010
10. ↑   (Αγγλικά) Virtus BolognaFiere Beat Brave Cholet, www.fibaeurope.com, 26 avril 2009
11. ↑  Nando de Colo signe pour 2 ans à Valence, www.basketusa.com, 11 juin 2009
12. ↑  Beaubois à Dallas, De Colo aux Spurs, site d'Eurosport, 26 juin 2009
13. ↑  De Colo sera bien là Αρχειοθετήθηκε 2009-09-25 στο Wayback Machine. site de L'Equipe, 7 juillet 2009
14. ↑  Les Bleus l'ont enfin fait Αρχειοθετήθηκε 2009-09-30 στο Wayback Machine. lejdd.fr, 15 septembre 2009, 12 avril 2012
15. ↑  «EuroBasket 2009 : Nando De Colo». Αρχειοθετήθηκε από το πρωτότυπο στις 14 Αυγούστου 2011. Ανακτήθηκε στις 23 Ιουνίου 2012.  Αρχειοθετήθηκε 2011-08-14 στο Wayback Machine. www.eurobasket2009.org, 8 mai 2010
16. ↑  (Ισπανικά) Nando De Colo: "Hemos vuelto a encontrar el juego de conjunto" Αρχειοθετήθηκε 2016-03-03 στο Wayback Machine. www.acb.com, 8 mai 2010
17. ↑  37 d’éval pour De Colo ce week-end ![*νεκρός σύνδεσμος*], basketsession.com, 8 février 2010
18. ↑  Nando De Colo, meilleur meneur de l’Eurocup[*νεκρός σύνδεσμος*], basketsession.com, 15 avril 2010
19. ↑  (Αγγλικά) Alba Berlin 44-67 Power Electronics Αρχειοθετήθηκε 2011-11-22 στο Wayback Machine. www.eurocupbasketball.com, 8 mai 2010
20. ↑  (Ισπανικά) Power Electronics Valencia 82-83 Unicaja Αρχειοθετήθηκε 2012-10-16 στο Wayback Machine. www.acb.com, 25 mai 2010
21. ↑  (Ισπανικά) Unicaja 85-76 Power Electronics Valencia Αρχειοθετήθηκε 2012-10-16 στο Wayback Machine. www.acb.com, 25 mai 2010
22. ↑  (Αγγλικά) Ricky Rubio, Mejor Base de la ACB 2009-10 Αρχειοθετήθηκε 2012-05-11 στο Wayback Machine. www.acb.com, 2 juin 2010
23. ↑  2010 FIBA World Championship - De Colo, Nando Αρχειοθετήθηκε 2012-08-02 στο Wayback Machine. euroleague.net, 30 juillet 2011
24. ↑  «Κορυφαίος σκόρερ της Ευρωλίγκας ο Ντε Κολό». *sport-fm.gr*. Ανακτήθηκε στις 14 Απριλίου 2020.
25. ↑  «MVP της Ευρωλίγκας ο Ντε Κολό».. Ανακτήθηκε στις 2016-12-06.
26. ↑  «MVP του Final Four ο Ντε Κολό».. Ανακτήθηκε στις 2016-12-06.
27. ↑  Team, Onsports. «Αυτή είναι η κορυφαία πεντάδα της Euroleague». *Onsports.gr*.. Ανακτήθηκε στις 2017-06-14.
28. ↑  «MVP ο Ντε Κολό στη VTB League (pic)».. Ανακτήθηκε στις 2017-06-14.
29. ↑  «Αναντολού Εφές – ΤΣΣΚΑ Μόσχας 83-91: «Τσάρος» ο Ιτούδης, στον θρόνο η ΤΣΣΚΑ!». *www.gazzetta.gr*. Ανακτήθηκε στις 19 Μαΐου 2019.
30. ↑  Real.gr. «Με Τζέιμς και Ντε Κολό η δεύτερη καλύτερη πεντάδα της EuroLeague». *Real.gr*. Ανακτήθηκε στις 19 Μαΐου 2019.
31. ↑  «Ντε Κολό: Ξεπέρασε Λάνγκτον-Ναβάρο και έγινε δεύτερος σκόρερ στα Final Four! (video)». *Eurohoops*. 19 Μαΐου 2019. Ανακτήθηκε στις 19 Μαΐου 2019.
32. ↑  «Χίμκι-ΤΣΣΚΑ 62-80: Πρωταθλητής της VTB o Δημήτρης Ιτούδης!». *Eurohoops*. 10 Ιουνίου 2019. Ανακτήθηκε στις 10 Ιουνίου 2019.
33. ↑  «Οριστικό: Αποχαιρέτησε τον Ντε Κολό η ΤΣΣΚΑ!». *www.sdna.gr*. Ανακτήθηκε στις 18 Ιουνίου 2019.
34. ↑  «ΤΣΣΚΑ: Γεμάτη αστέρια η All Decade Team των Ρώσων (video)». *Eurohoops*. 13 Αυγούστου 2020. Ανακτήθηκε στις 26 Αυγούστου 2020.
35. ↑  «Η βόμβα... έσκασε! Στη Φενέρ ο Ντε Κολό!». *www.sdna.gr*. Ανακτήθηκε στις 11 Ιουλίου 2019.
36. ↑  «Υποψήφιος για την κορυφαία ομάδα της δεκαετίας ο Ντε Κολό». *sport-fm.gr*. Ανακτήθηκε στις 16 Φεβρουαρίου 2020.
37. ↑  «Τουρκία: Back to back Κυπελλούχος η Φενερμπαχτσέ! (videos)». *Eurohoops*. 16 Φεβρουαρίου 2020. Ανακτήθηκε στις 16 Φεβρουαρίου 2020.
38. ↑  «Ευρωλίγκα: Ο Νάντο Ντε Κολό στην ομάδα της δεκαετίας!». *Eurohoops*. 14 Απριλίου 2020. Ανακτήθηκε στις 14 Απριλίου 2020.
39. ↑  «Φενέρμπαχτσε – Ρεάλ Μ.: Έφτασε τους 3.500 πόντους ο ΝτεΚολό (pic) | | Basketa.gr». 8 Απριλίου 2021. Ανακτήθηκε στις 9 Απριλίου 2021.
40. ↑  «Ευρωλίγκα: Γεμάτη αστέρες η δεύτερη καλύτερη πεντάδα της σεζόν! (photo)». *Eurohoops*. 21 Μαΐου 2021. Ανακτήθηκε στις 21 Μαΐου 2021.
41. ↑  «Φενέρμπαχτσε: Ανανέωσε ο Νάντο Ντε Κολό (pic) | Gazzetta». *www.gazzetta.gr*. Ανακτήθηκε στις 23 Ιουνίου 2021.
42. ↑  «Ντε Κολό: Ξεπέρασε τον Σπανούλη στο All – Time PIR στην Ευρωλίγκα! (video & πίνακας)». *Eurohoops*. 2 Δεκεμβρίου 2021. Ανακτήθηκε στις 2 Δεκεμβρίου 2021.
43. ↑  «Πρωταθλήτρια Τουρκίας η Φενέρ του Τζόρτζεβιτς, υπέταξε την Εφές με 3-1 νίκες! | Gazzetta». *www.gazzetta.gr*. Ανακτήθηκε στις 16 Ιουνίου 2022.
44. ↑  «ΕΣΚΑΣΕ: Στη Βιλερμπάν ο Νάντο ντε Κολό! (photos & video)». *Eurohoops*. 30 Ιουνίου 2022. Ανακτήθηκε στις 30 Ιουνίου 2022.
45. ↑  «Νάντο Ντε Κολό: Μετά τους Σπανούλη, Ναβάρο «έσπασε» το φράγμα των 4.000 πόντων στην Euroleague | Gazzetta». *www.gazzetta.gr*. Ανακτήθηκε στις 19 Δεκεμβρίου 2022.
46. ↑  «Ντε Κολό: Ξεπέρασε τον Γκάλη ως πρώτος σκόρερ στα Κύπελλα Ευρώπης | Gazzetta». *www.gazzetta.gr*. Ανακτήθηκε στις 4 Φεβρουαρίου 2023.
47. ↑  «Ο Ντε Κολό έγινε ο πρώτος σκόρερ όλων των εποχών στα ευρωπαϊκά κύπελλα, ξεπέρασε τον Νίκο Γκάλη». *www.sport24.gr*. Ανακτήθηκε στις 4 Φεβρουαρίου 2023.
48. ↑  «Μπουρζ - Βιλερμπάν 74-83: Κυπελλούχος με MVP τον Ντε Κολό | Gazzetta». *www.gazzetta.gr*. Ανακτήθηκε στις 19 Φεβρουαρίου 2023.
49. ↑  «EuroLeague: Δεύτερος σκόρερ στην ιστορία ο Ντε Κολό, κυνηγάει μόνο τον Σπανούλη | Gazzetta». *www.gazzetta.gr*. Ανακτήθηκε στις 10 Μαρτίου 2023.
50. ↑  «EuroLeague: Ο Ντε Κολό προσπέρασε τον Σπανούλη στη 2η θέση των κορυφαίων σκόρερ | Gazzetta». *www.gazzetta.gr*. Ανακτήθηκε στις 4 Απριλίου 2024.
51. ↑  ««Γκρέμισε» τον Σπανούλη από την κορυφή του ranking ο Ντε Κολό με 121 λιγότερα παιχνίδια!». *SDNA*. 2 Δεκεμβρίου 2021. Ανακτήθηκε στις 2 Δεκεμβρίου 2021.

  


|  |  |  |  |
| --- | --- | --- | --- |
| 

| π • σ • ε
Βραβείο Πολυτιμότερου Καλαθοσφαιριστή EuroLeague |
| --- |
|  |
| 
* 2005: Πάρκερ
* 2006: Πάρκερ
* 2007: Παπαλουκάς
* 2008: Σισκάουσκας
* 2009: Ναβάρο
* 2010: Τεόντοσιτς
* 2011: Διαμαντίδης
* 2012: Κιριλένκο
* 2013: Σπανούλης
* 2014: Ροντρίγκεζ
* 2015: Μπιέλιτσα
* 2016: Ντε Κολό
* 2017: Γιουλ
* 2018: Ντόντσιτς
 |

 |